

***Број: 02 - \_\_\_\_\_\_\_\_\_\_ П Р Е Д Л О Г***

***\_\_\_\_\_\_\_ 2024 година***

***С к о п ј е***

***ЗАПИСНИК***

***од Сто шеесет и петтата******седница на Управниот одбор на***

***Фондот за здравствено осигурување на Република Северна Македонија,***

*одржана на 15 август 2024 година со почеток во 14.00 часот*

*во просториите на Фондот*

***Присутни членови на Управниот одбор:***

* *Дејан Николовски, претставник од Министерството за финансии – претседател;*
* *д-р* *Љубиша Каранфиловски, претставник од Сојузот на синдикатите на Македонија – член;*
* *д-р Димитар Димитриевски, претставник од здружението на пензионерите – член;*
* *д-р спец. д-р сци. Тања Дејаноска, претставник на стопанствениците – член.*

***Отсутни членови на Управниот одбор:***

* *д-р Фросина Арнаудова Дежуловиќ– заменик на претседателот;*
* *дипл. фарм. спец. Маја Ковачева, претставник од Лекарската, Фармацевтската и Стоматолошката комора на Македонија – член. (Маја Ковачева на 7 август 2024 година го извести Фондот дека е именувана за вршител на должноста заменик на директорот на Агенцијата за лекови и медицински средства, поради што побарала од Владата да биде разрешена од функцијата член на Управниот одбор на Фондот);*
* *м-р Ангелина Бачановиќ, претставник на осигурениците   – член.*

***Присутни од ФЗОРСМ:***

* *Сашо Клековски, В.Д. директор на ФЗОРСМ (учествуваше во работата по точките 6, 7, 8, 9, 10, 1, 2 и 3 од дневниот ред на седницата);*
* *Бранко Аџигогов, В.Д. директор на ФЗОРСМ (учествуваше во работата по точките 6, 7, 8, 9, 10, 1, 2 и 3 од дневниот ред на седницата);*
* *Софче Ристовска, самостоен финансиски контролор (учествуваше во работата по точките 6 и 3 од дневниот ред на седницата);*
* *Бедри Мемети, финансиски контролор (учествуваше во работата по точката 6 од дневниот ред на седницата);*
* *Христо Трповски, раководител на одделението за регрес и судски постапки, во својство на записничар.*

*Седницата ја отвори и водеше претседателот на Управниот одбор Дејан Николовски. На почетокот утврди дека се присутни четири членови на Управниот одбор, со што се исполнети условите за полноважно работење и одлучување, по што го прочита претходно доставениот*

***П Р Е Д Л О Г - Д Н Е В Е Н Р Е Д***

* *Усвојување на записникот од Сто шеесет и четвртата седница на Управниот одбор одржана на 18 јули 2024 година*

# Предлог за донесување Одлука за изменување и дополнување на Листата на лекови кои паѓаат на товар на Фондот;

# Предлог за донесување Одлука за утврдување на вредноста на бодот за платите на вработените во Фондот за здравствено осигурување на Република Северна Македонија;

# Предлог за донесување на Одлука за изменување на Одлуката за утврдување на вкупниот договорен надоместок на јавните здравствени установи за 2024 година;

# Предлог за донесување Одлука за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од специјалистичко – консултативната здравствена заштита за 2024 година;

# Предлог за донесување Одлука за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од специјалистичко – консултативната стоматолошка здравствена заштита од дејностите орална хирургија, ортодонција и протетика за 2024 година;

# Предлог за донесување Одлука за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од областа на лабораториските испитувања во специјалистичко–консултативната здравствена заштита за 2024 година;

# Предлог за донесување Одлука за исплата на фактури на ПЗУ „Биотек лабораторија“ од Скопје;

# Предлог за донесување Одлука за поврат на средства кај избраните лекари од дејноста општа медицина;

# Разно.

*По изложувањето на предлог дневниот ред, претседателот праша дали има и други предлози за дневниот ред на денешната седница.*

*Бидејќи директорите на Фондот не беа присутни на почетокот на седницата, Христо Трповски извести дека се подготвени и работни материјали за дополнителни точки со кои се предлага да биде дополнет дневниот ред, и тоа: Предлог за изменување на Одлуката за утврдување на договорен надоместок во 2024 година за приватната здравствена установа „Аџибадем Систина“ и Предлог за утврдување на референтни цени на лекови што не се на Листата на лекови а се сметаат за основни здравствени услуги и кои јавните здравствени установи ги набавуваат по претходна согласност од Министерството за здравство и Фондот за здравствено осигурување. Наведе и дека вториот од двата предлога е поврзан со точката 3, односно со договорниот надоместок на Универзитетската клиника за детски болести.*

*Управниот одбор едногласно одлучи и дополнителните точки да бидат вклучени во дневниот ред,* *по што за седницата едногласно се усвои следниот*

***Д Н Е В Е Н Р Е Д***

* *Усвојување на записникот од Сто шеесет и четвртата седница на Управниот одбор одржана на 18 јули 2024 година*

# Предлог за донесување Одлука за изменување и дополнување на Листата на лекови кои паѓаат на товар на Фондот;

# Предлог за донесување Одлука за утврдување на вредноста на бодот за платите на вработените во Фондот за здравствено осигурување на Република Северна Македонија;

# Предлог за донесување на Одлука за изменување на Одлуката за утврдување на вкупниот договорен надоместок на јавните здравствени установи за 2024 година;

# Предлог за донесување Одлука за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од специјалистичко – консултативната здравствена заштита за 2024 година;

# Предлог за донесување Одлука за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од специјалистичко – консултативната стоматолошка здравствена заштита од дејностите орална хирургија, ортодонција и протетика за 2024 година;

# Предлог за донесување Одлука за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од областа на лабораториските испитувања во специјалистичко–консултативната здравствена заштита за 2024 година;

# Предлог за донесување Одлука за исплата на фактури на ПЗУ „Биотек лабораторија“ од Скопје;

# Предлог за донесување Одлука за поврат на средства кај избраните лекари од дејноста општа медицина;

# Предлог за изменување на Одлуката за утврдување на договорен надоместок во 2024 година за приватната здравствена установа „Аџибадем Систина“;

# Предлог за утврдување на референтни цени на лекови што не се на Листата на лекови а се сметаат за основни здравствени услуги и кои јавните здравствени установи ги набавуваат по претходна согласност од Министерството за здравство и Фондот за здравствено осигурување;

# Разно.

*Со оглед дека директорите на Фондот не беа присутни на почетокот на седницата, се одлучи да се започне со работа од точката 4 а првите три точки да се разгледуваат откога директорите ќе се вклучат во седницата.*

*Потоа беа поделени работните материјали за точките 9 и 10 по што се пристапи кон разгледување на точките на дневниот ред, по редоследот како што е забележано во записникот.*

# **ТОЧКА 4 -** Предлог за донесување Одлука за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од специјалистичко – консултативната здравствена заштита за 2024 година

*Во рамките на точката 4, Управниот одбор, врз основа на работниот материја за оваа точка, без дискусија, едногласно донесе*

***Одлука***

***за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од специјалистичко – консултативната здравствена заштита за 2024 година***

*со која се измени договорниот надоместок на ПЗУ Поликлиника „Д-р Павлов“ од Скопје поради промена на бројот на тимови со кои ги извршува здравствените услуги за осигурените лица на Фондот.*

# **ТОЧКА 5 -** Предлог за донесување Одлука за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од специјалистичко – консултативната стоматолошка здравствена заштита од дејностите орална хирургија, ортодонција и протетика за 2024 година

*И во рамките на точката 5, Управниот одбор, врз основа на работниот материја за оваа точка, без дискусија, едногласно донесе*

***Одлука***

***за дополнување на Одлуката за утврдување на висината на вкупниот договорен надоместок на здравствените установи за обезбедени услуги од специјалистичко – консултативната стоматолошка здравствена заштита од дејностите орална хирургија, ортодонција и протетика за 2024 година***

*со која се утврди договорен надоместок за осум здравствени установи кои склучиле договор со Фондот (ПЗУ „Пи дентал“ од Скопје, ПЗУ „Орто Ем“ од Скопје, ПЗУ „М Дентал гроуп“ од Гостивар, ПЗУ „Ескалибур дент“ од Охрид, ПЗУ „Импланто протетика Целакоски“ од Охрид, ПЗУ „Д-р Луканоски хирургија“ од Скопје, ПЗУ „ЈВД“ од Гостивар и ПЗУ „Д-р Снежана Ивановска“ од Охрид).*

* *По донесувањето на одлуката од точката 5, во работата на седницата се вклучија директорите Клековски и Аџигогов.*

# **ТОЧКА 6 -** Предлог за донесување Одлука за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од областа на лабораториските испитувања во специјалистичко–консултативната здравствена заштита за 2024 година

*Во рамките на точката 6, по кусото објаснување на Софче Ристовска, Управниот одбор, врз основа на работниот материја за оваа точка, едногласно донесе*

***Одлука***

***за изменување на Одлуката за утврдување на висината на вкупниот договорен надоместок на здравствените установи за обезбедени услуги од областа на лабораториските испитувања во специјалистичко–консултативната здравствена заштита по упат на избран лекар за 2024 година***

*со која се измени договорниот надоместок на ПЗУ „М - Медика“ од село Лабуништа поради промена на бројот на тимови со кои ги извршува здравствените услуги за осигурените лица на Фондот.*

# **ТОЧКА 7 -** Предлог за донесување Одлука за исплата на фактури на ПЗУ „Биотек лабораторија“ од Скопје

*Под точката 7 од дневниот ред објаснување дадоа директорите Клековски и Аџигогов. Наведоа дека на лабораторијата Биотек не и биле исплатени месечните фактури за периодот од јуни 2023 до јуни 2024 година, откако било утврдено дека неправилно фактурирала за извршени лабораториски испитувања. За решавање на проблемот формирaвме работна група која направи анализа на состојбата и подготви известување. Потоа ги повикавме Биотек за да ги запознаеме со наодите. Спорно беше несоодветното фактурирање на лабораториски услуги, односно фактот што во периодот од јуни 2023 до февруари 2024 година, лабораториски анализи кои се извршуваат врз основа на упат од избран лекар, биле фактурирани како услуги за кои е потребен упат од специјалист односно субспецијалист. Несоодветното фактурирање односно упатување поминало и низ системот Мој термин а било прифатено и од веб порталот на Фондот. Потоа, кога фактурите биле контролирани во подрачната служба Скопје, се утврдило погрешното постапување од страна на Биотек, но фактурите не им биле вратени во рамките на периодот од 60 дена за плаќање, предвиден со договорот помеѓу Фондот и Биотек. Подрачната служба Скопје дури на 13 јуни оваа година до Биотек доставила известување за намалување на фактурите за услугите кои биле неправилно фактурирани. Имајќи ги во вид наодите на работната група, се предлага Управниот одбор да одлучи тие фактури да бидат исплатени во целост. На тој начин би се избегнала опасноста од можно поведување на судски спорови за нивно плаќање, во услови кога и покрај несоодветното упатување и фактурирање, услугите биле извршени а фактурите не биле вратени за корекција во рамките на рокот за плаќање. Во однос на фактурите за месеците мај и јуни 2024 година, за кои рокот за плаќање не е истечен, се предвидува најпрвин да бидат контролирани дали содржат невалидни епизоди, па потоа да се исплатат намалени за износите кои се однесуваат на невалидните услуги.*

*По објаснувањето дискутираа членовите на Управниот одбор при што Тања Дејаноска потсети дека Управниот одбор во изминатиот период во неколку наврати дискутирал за проблеми во односите со Биотек, односно дека Биотек требало да врати средства кои ги наплатил неосновано.*

*Потоа, имајќи го во вид известувањето од работната група и објаснувањето на директорите на Фондот, Управниот одбор едногласно ја донесе предложената*

***Одлука***

***за исплата на фактури на ПЗУ „Биотек лабораторија“ од Скопје***

*со која се одлучи фактурите за кои истекол рокот за плаќање да бидат исплатени а фактурите за кои тој рок сѐ уште тече, најпрвин да бидат контролирани дали содржат невалидни епизоди а потоа да бидат платени намалени за невалидните епизоди.*

# **ТОЧКА 8 -** Предлог за донесување Одлука за поврат на средства кај избраните лекари од дејноста општа медицина

*Објаснување на предлогот од точката 8 даде директорот Аџигогов. Наведе дека предлогот се однесува на поврат на средства на избраните лекари од општата медицина, на кои им биле скратени поради неостварување на целта за рационално пропишување на лекови. Имено, со промена на режимот на пропишување, преку промени во упатствата за практикување на медицина заснована на докази и во Листата на лекови, една група лекови наместо по препорака од специјалист или субспецијалист, од мината година се пропишуваат од избраниот лекар. Поради тоа, со пропишувањето на овие лекови, на избраните лекари неправедно им се сметаше неостварување на целта за рационално пропишување на лекови. Потоа изнесе и податоци за висината на средствата кои биле скратени низ квартали, нагласувајќи дека не се работи за високи износи, но ваквото кратење принципиелно предизвикува незадоволство кај избраните лекари. Со повратот на средства се опфатени дваесет и две здравствени установи.*

*По објаснувањето и кусата дискусија на членовите на Управниот одбор што следеше, Управниот одбор едногласно ја донесе предложената*

***Одлука***

***за поврат на средства кај избраните лекари од дејноста општа медицина***

# **ТОЧКА 3 -** Предлог за донесување на Одлука за изменување на Одлуката за утврдување на вкупниот договорен надоместок на јавните здравствени установи за 2024 година

*Објаснување на предлогот дадoa директорите Клековски и Аџигогов наведувајќи дека, врз основа на барања поднесени од нивна страна, се предлагаат измени на договорните надоместоци на две универзитетски клиники – УК за детски болести и УК за неврологија. Барањата се однесуваат на пренамена на средства од основниот во условниот надоместок и тоа за набавка на лекови. На минатата седница најавивме дека ќе треба да се разгледа барањето на Универзитетската клиника за детски болести за обезбедување лекот Nivolumab за пациентка родена во 2013 година која е заболена од малиген меланом. Во меѓувреме клиниката побара и неискористените средства од условниот надоместок наменет за набавка на лековите Trikafta/Kalydeco, да се пренаменат за набавка на хормон за раст, инхалаторна терапија за цистична фиброза и биолошка терапија. Ова од причина што дошло до зголемување на цените на хормонот за раст, па клиниката има потреба од дообезбедување средства за тендерската постапка за негова набавка. Барањето на Универзитетската клиника за неврологија се однесува на зголемување на условниот надоместок наменет за пациенти заболени од агресивна форма на мултиплекс склероза, за која основната терапија нема ефект. За таквите пациенти се обезбедува поефикасна терапија која значително го намалува инвалидитетот и морталитетот кај младите пациенти, па со дополнителните средства ваквата терапија ќе може да се даде на повеќе лица. Со прифаќање на барањата на двете клиники, не би се измениле нивните вкупни надоместоци.*

*По објаснувањето следеше дискусија во која на прашањата на членовите на Управниот одбор директорите на Фондот дадоа дополнителни објаснувања.*

*Потоа се пристапи кон гласање по предлогот и Управниот одбор едногласно ја донесе предложената*

***Одлука***

***за изменување на Одлуката за утврдување на вкупниот договорен надоместок на јавните здравствени установи за 2024 година***

*со која се извршија измени на условните надоместоци на Универзитетската клиника за детски болести и на Универзитетската клиника за неврологија.*

***ТОЧКА 10 -*** *Предлог за утврдување на референтни цени на лекови што не се на Листата на лекови а се сметаат за основни здравствени услуги и кои јавните здравствени установи ги набавуваат по претходна согласност од Министерството за здравство и Фондот за здравствено осигурување*

*По донесувањето на одлуката од точката 3, се премина на разгледување на точката 10 која е поврзана со точката 3 затоа што за набавка на лекот Nivolumab, Универзитетската клиника за детски болести побарала согласност од Фондот врз основа на членот 9 став 4 на Законот за здравственото осигурување. По повод барањето, согласно со Правилникот за начинот и методологијата за утврдување на референтни цени на лекови, работна група на Фондот извршила пресметка на предлог референтни цени за јачините од лекот Nivolumab за кои постојат податоци дека е издадено решение за ставање во промет во државата.*

*Имајќи го во вид предлогот содржан во работниот материјал, објаснувањето и одлуката донесена во рамките на точката 3, Управниот одбор по куса дискусија едногласно донесе*

***Одлука***

***за дополнување на Одлуката за утврдување на референтни цени на лекови што не се на Листата на лекови а се сметаат за основни здравствени услуги и кои јавните здравствени установи ги набавуваат по претходна согласност од Министерството за здравство и Фондот за здравствено осигурување***

*со која се утврдија референтни цени за три јачини на лекот Nivolumab.*

***ТОЧКА 9*** *- Предлог за изменување на Одлуката за утврдување на договорен надоместок во 2024 година за приватната здравствена установа „Аџибадем Систина“*

*Oбјаснување на предлогот дадоа директорите Клековски и Аџигогов наведувајќи дека, врз основа на барање на Аџибадем Систина, се предлага зголемување на надоместокот на оваа здравствена установа за 20 милиони денари кои средства ќе бидат наменети за здравствени услуги од областа на детската кардиохиругија. Директорот Клековски додаде и дека позицијата на Фондот е таква што треба да овозможи и балансирано насочување на средствата помеѓу здравствените установи кои извршуваат одреден вид на здравствени услуги.*

*По излагањето на директорите, Димитар Димитриевски укажа дека, кога се насочуваат средствата, треба да се води сметка и за стандардите на струката, односно за потребата одреден лекарски тим да извршува доволен број на операции. Тоа треба да гарантира дека тимот е извежбан и со тоа способен да обезбедни квалитетна здравствена услуга. Во светот постојат стандарди за тоа колку операции е неопходно да се извршат за да се задржи лиценцата за работа. Имајќи го тоа во вид, не секогаш може и треба средствата да се распоредуваат рамномерно помеѓу здравствените установи, односно тимовите кои можат да извршат одредена услуга.*

*Потоа се пристапи кон гласање за предлогот и Управниот одбор едногласно ја донесе предложената*

***Одлука***

***за утврдување на договорен надоместок во 2024 година за приватната здравствена установа „Аџибадем Систина“***

*со која договорниот надоместок се зголеми за 20 милиони денари, наменети за здравствени услуги од областа на детската кардиохиругија.*

# **ТОЧКА 1** - Предлог за донесување Одлука за изменување и дополнување на Листата на лекови кои паѓаат на товар на Фондот

*Директорот Клековски објасни дека, во врска со предлогот доставен од Стручната комисија за Листата на лекови кои паѓаат на товар на Фондот формирана од министерот за здравство, сметаме дека треба да се усвојат девет од вкупно десетте предлози, освен препаратот Prosure кој претставува нутриенс - храна. Исто така, потребно е лековите да бидат вклучени во Листата на лекови со нивната генерика а не со заштитеното име на лекот, како што се наведени во предлогот од комисијата. Буџетските последици од вклучувањето на предложените лекови нема да бидат големи, затоа што новите лекови би се пропишувале и издавале наместо други лекови кои веќе се вклучени во Листата на лекови. Додаде и оти имаме најава дека во декември комисијата ќе достави и друг предлог за вклучување и на други помодерни лекови.*

*Потоа директорот Аџигогов даде објаснување за одделните лекови што треба да се вклучат во Листата на лекови, односно за нивната намена. Истакна дека, имајќи во вид дека за секоја од генериките постојат повеќе заштитени имиња, како и дека тие се достапни во различни јачини, со одлуката би се овозможило добивање на товар на Фондот на дваесетина нови лекови.*

*Димитар Димитриевски наведе дека и порано истакнувал по повод предлогот од стручната комисија а и сега ќе каже дека, со него лекови кои се стари по четириесет години се заменуваат со лекови кои се стари по триесет години. Значи, повторно не добиваме најмодерни лекови во Листата. Потоа наведе лекови кои се во моментов модерни за некои од иникациите на кои се однесуваат предлозите укажувајќи дека треба да се воведуваат такви лекови. Можеби причина за тоа што имаме предлози за постари лекови е што иницијативата за вклучување на лековите е оставена на нивните производители, односно увозници. Затоа, потребно е да се заложиме со прописите што се однесуваат на предлагањето на лекови за вклучување во Листата на лекови да му се даде поактивна позиција на Фондот, односно и Фондот да може да предлага лекови за Листата на лекови.*

*По дискусијата на Димитар Димитриевски се пристапи кон гласање и Управниот одбор едногласно донесе*

***Одлука***

***за изменување и дополнување на Листата на лекови кои паѓаат на товар на Фондот за здравствено осигурување на Република Северна Македонија***

*со која во Листата на лекови се вклучија девет нови генерики на лекови (Prasugrel, Ticagrelor, Nebivolol, Perindopril, Valsartan, Fenofibrate, Escitalopram, Duloxetine, Memantine).*

***ТОЧКА 2 -*** *Предлог за донесување Одлука за утврдување на вредноста на бодот за платите на вработените во Фондот за здравствено осигурување на Република Северна Македонија*

*Директорите Аџигогов и Клековски потсетија дека Одлуката за утврдување на вредноста на бодот за платите на вработените во Фондот донесена во мај оваа година е со важност до крајот на месец август, по што наведоа дека со ребалансот на државниот буџет се обезбедени средства за платите на вработените со истата вредност на бодот од 77,16 денари до крајот на годината. Поради тоа, создадени се услови за Управниот одбор да донесе одлука со која оваа вредност на бодот ќе се утврди со важност до 31 декември 2024 година.*

*Потоа директорите известија и дека од Министерството за финансии и од Владата е добиена поддршка за обезбедување средства и за усогласување на платите во Фондот со порастот на минималната плата во државата, кое усогласување не беше извршено во месец март. Во моментов сме во очекување да го добиеме официјалното известување од Министерството за финансии во таа смисла.*

*По објаснувањето и кусата дискусија што следеше, Управниот одбор едногласно донесе*

***Одлука***

***за утврдување на вредноста на бодот за платите на вработените во Фондот за здравствено осигурување на Република Северна Македонија***

*со која се утврди вредноста на бодот од 77,16 денари да важи до крајот на 2024 година.*

*Во врска со предлогот за усогласување на висината на платите со порастот на минималната плата, се зазеде став дека по него треба да се одлучи откога ќе се добие известувањето од Министерството за финансии. Во согласност со тоа, по предлог на претседателот, Управниот одбор едногласно одлучи седницата да биде прекината а терминот за продолжение да биде утврден дополнително, по добивањето на известувањето од Министерството за финансии.*

*Седницата беше прекината во 15.55 часот.*

*Седницата продолжи со работа во просториите на Фондот на 22 октомври 2024 година во 14.00 часот, со присуство на:*

***Присутни членови на Управниот одбор:***

* *Дејан Николовски, претставник од Министерството за финансии – претседател;*
* *д-р Фросина Арнаудова Дежуловиќ– заменик на претседателот;*
* *д-р Љубиша Каранфиловски, претставник од Сојузот на синдикатите на Македонија – член;*
* *д-р Димитар Димитриевски, претставник од здружението на пензионерите – член;*
* *д-р спец. д-р сци. Тања Дејаноска, претставник на стопанствениците – член;*
* *м-р Ангелина Бачановиќ, претставник на осигурениците   – член.*

***Присутни од ФЗОРСМ:***

* *Бранко Аџигогов, В.Д. директор на ФЗОРСМ;*
* *Христо Трповски, раководител на одделението за регрес и судски постапки, во својство на лице одговорно за организирање на работата на Управниот одбор на ФЗОРСМ и записничар;*
* *Емилија Младеновска, со овластување деловен секретар, во својство на записничар.*

*Претседателот на Управниот одбор Дејан Николовски го отвори продолжението на седницата, по што утврди дека се присутни шест членови на Управниот одбор со што се исполнети условите за полноважно работење и одлучување. Потсети дека оваа седница, која започна на 15 август, беше прекината бидејќи за одлучување во врска со усогласувањето на платите на работниците на Фондот со минималната плата во државата беше потребно да се добие известувањето од Министерството за финансии за одобрување на прераспределба на средства во буџетот. Тоа известување е примено во Фондот и сега е доставено и до членовите на Управниот одбор, заедно со предлог за донесување на Правилник за утврдување на висината на платите на работниците во Фондот за здравствено осигурување на Република Северна Македонија. Со тоа се создадени услови за продолжување на седницата.*

*Ангелина Бачановиќ укажа дека со оглед што формално се работи за предлог за донесување на акт кој не бил вклучен во дневниот ред кога седницата започнала, дневниот ред треба да биде дополнет со оваа точка.*

*Согласно со предлогот на Ангелина Бачановиќ, Управниот одбор едногласно го дополни дневниот ред на седницата со точка 11 - Предлог за донесување на Правилник за утврдување на висината на платите на работниците во Фондот за здравствено осигурување на Република Северна Македонија а претходно утврдената точка 11 – Разно стана точка 12.*

***ТОЧКА 11 -*** *Предлог за донесување на Правилник за утврдување на висината на платите на работниците во Фондот за здравствено осигурување на Република Северна Македонија*

*Претседателот му даде збор на директорот Аџигогов за тој да даде објаснување на предлогот.*

*Директорот Аџигогов наведе дека согласно со Законот за минималната плата беше потребно платите на работниците во Фондот да се усогласат со порастот на минималната плата во државата. Заради извршување на таа обврска, од Министерството за финансии побаравме одобрение средства од друга ставка на буџетот да се прераспределат на ставките за плати и придонеси, кое одобрение сега го добивме. Со тоа се обезбедени средства за усогласувањето. Истовремено, обезбедени се средства и за зголемувањето на платите на работниците од категоријата Б – раководни работници, според Законот за административни службеници, бидејќи нивните плати досега беа несоодветно ниски во споредба со работниците од категоријата В – стручни работници.*

*По објаснувањето и кусата дискусија што следеше, Управниот одбор едногласно го донесе предложениот*

***Правилник***

***за утврдување на висината на платите на работниците во Фондот за здравствено осигурување на Република Северна Македонија***

*со кој се изврши усогласување на платите на работниците во Фондот.*

*Потоа, бидејќи не беа дадени предлози за дискутирање под точката 12 – Разно, со донесувањето на Правилникот, дневниот ред на Сто шеесет и петтата седница се исцрпи, по што седницата беше заклучена во 14.15 часот.*

***Записничар, Управен одбор/Bordi drejtues***

***Христо Трповски Претседател/Kryetar,***

***Дејан Николовски***